เฟร็วเยอร์

ในเทวตำนานนอร์ส เฟร็วเยอร์ (Freyr)  เป็นหนึ่งในเทพที่ได้รับการบูชานับถือมากที่สุด เป็นเทพระดับสูงในวงศ์เทพวานีร์ (Vanir) ผู้เป็นตัวแทนของแสงแดด ฤดูกาลอันอบอุ่น สันติภาพ และความอุดมสมบูรณ์ของพืชผลLindow, J. (2001). Norse Mythology: A Guide to the Gods, Heroes, Rituals, and Beliefs. Oxford University Press.

เฟร็วเยอร์เป็นโอรสของมหาเทพนยอร์เดอร์ (Njǫrðr) และเป็นเชษฐาฝาแฝดของเทพีเฟร็วยา (Freyja) เฟร็วเยอร์ได้รับแต่งตั้งให้เป็นผู้ครองภพ อัลฟ์เฮย์เมอร์ (Álfheimr) ซึ่งทวยเทพประทานให้เป็นของขวัญเมื่อฟันซี่แรกขึ้น ต่อมาภายหลังสงครามระหว่างวงศ์เทพ พระองค์ร่วมกับพระบิดาและขนิษฐาได้ย้ายที่พำนักจากวานาเฮย์เมอร์ (Vanaheimr) มาประทับที่อาสการ์เดอร์ (Ásgarðr) ร่วมกับวงศ์เทพแอซีร์ (Æsir) ในฐานะองค์ประกันแห่งสันติภาพและได้รับการยกย่องให้เป็นสมาชิกสภาเทพ เฟร็วเยอร์เป็นผู้ครอบครองของวิเศษที่ถูกสร้างโดยคนแคระ เช่น หมูป่าขนทองคำที่ส่องสว่างและวิ่งเร็วมากอย่างกุลลินบวร์สที (Gullinbursti), เรือเวทมนตร์ที่พับใส่กระเป๋าได้อย่างสกีดบลัดนีร์ (Skíðblaðnir)Sturluson, S. (c. 13th Century). The Prose Edda.

ตำนานว่าวันหนึ่ง เฟร็วเยอร์แอบนั่งบนฮลิดส์กยัลฟ์ (Hliðskjálf) บัลลังก์ของจอมเทพโอดินน์ ทำให้มองเห็นทั่วเก้าภพ เมื่อมองลงไปยังยอตุนเฮย์เมอร์ (Jǫtunheimr) ก็เห็นนางยักษ์ชื่อว่าแกร์เดอร์ (Gerðr) มีรูปงามจนแสงสะท้อนจากแขนของนางทำให้ท้องฟ้าและผืนน้ำสว่าง เฟร็วเยอร์ตกหลุมรักทันทีจนไม่ยอมกินหรือพูดจา จนต้องส่งคนสนิทชื่อว่าสกีร์เนียร์ (Skírnir) ไปเป็นพ่อสื่อ ซึ่งสกีร์เนียร์เรียกเก็บค่าจ้างล่วงหน้าเป็นดาบวิเศษที่แกว่งไกวต่อสู้ได้เอง และม้ากีบโลหิต (Blóðughófi) เพื่อใช้ฝ่าดินแดนยักษ์ ท้ายที่สุดเฟร็วเยอร์ก็ได้แต่งงานกับแกร์เดอร์ แต่การสูญเสียอาวุธดังกล่าวส่งผลร้ายในมหาสงครามรักนาร็อก (Ragnarǫk) เมื่อเฟร็วเยอร์ต้องเผชิญหน้ากับพญายักษ์ไฟซัวร์เตอร์ (Surtr) และสิ้นพระชนม์Orchard, A. (1997). Dictionary of Norse Myth and Legend. Cassell.

อ้างอิง

หมวดหมู่:ประมวลเรื่องปรัมปรานอร์ส